Vnútorný predpis

Fakulty sociálnych vied UCM v Trnave

2023

Smernica o doktorandskom štúdiu

na FSV UCM v Trnave

Táto smernica je vydaná podľa § 3 ods. 2 písm. f) Organizačného poriadku Univerzity sv. Cyrila a Metoda v Trnave, podľa § 17 ods. 3 písm. f) Štatútu Univerzity sv. Cyrila a Metoda v Trnave a podľa § 6 ods. 2 a 5, § 13 ods. 1 a 4 Smernice o doktorandskom štúdiu Univerzity sv. Cyrila a Metoda v Trnave.

**§ 1**

**Úvodné ustanovenia**

1. Doktorandské štúdium na FSV UCM sa riadi vnútorným predpisom univerzity č. 5/2023 Smernica o doktorandskom štúdiu Univerzity sv. Cyrila a Metoda v Trnave.
2. Táto smernica upravuje osobitné náležitosti doktorandského štúdia na FSV UCM.

**§ 2**

**Kreditový systém doktorandského štúdia na FSV UCM**

1. Štandardná záťaž študenta za celý akademický rok v dennej forme štúdia je vyjadrená počtom 60 kreditov, za semester 30 kreditov.
2. Štandardná záťaž študenta za celý akademický rok v externej forme štúdia je vyjadrená počtom najviac 48 kreditov.
3. Pre postup do ďalšieho roku štúdia je potrebné získať 40 kreditov v dennom štúdiu a 30 kreditov v externom štúdiu.
4. Pre prihlásenie sa na dizertačnú skúšku je potrebné získať minimálne 70 kreditov a mať absolvovanú študijnú časť (povinné a povinne voliteľné predmety).
5. Pre podanie žiadosti o povolenie obhajoby dizertačnej práce je potrebné získať 150 kreditov pre študijné programy v dennej forme štúdia so štandardnou dĺžkou štúdia tri akademické roky a v externej forme štúdia so štandardnou dĺžkou štúdia štyri akademické roky.
6. Kreditový systém a počty kreditov za: absolvovanie povinných a povinne voliteľných predmetov podľa študijného plánu doktoranda, úspešné absolvovanie dizertačnej skúšky, pedagogickú činnosť, vedeckú činnosť, odovzdanie a/alebo obhájenie dizertačnej práce k obhajobe a ďalšie aktivity podľa individuálneho študijného plánu schvaľuje vedecká rada fakulty.
7. Na úspešné ukončenie štúdia doktorandského študijného programu je potrebné získať 180 kreditov pre študijné programy v dennej forme štúdia so štandardnou dĺžkou štúdia tri akademické roky a v externej forme štúdia so štandardnou dĺžkou štúdia štyri akademické roky.

Minimálny počet získaných kreditov je stanovený nasledovne:

* + študijná časť (absolvovanie povinných a povinne voliteľných predmetov) 40 kreditov (do tohto počtu sa nezapočítavajú kredity (20) za dizertačnú skúšku a kredity (30) za dizertačnú prácu,
  + vedecká činnosť (tvorivá činnosť v oblasti vedy) 50 kreditov,
  + pedagogická činnosť 40 kreditov,
  + dizertačná skúška 20 kreditov,
  + obhájenie / odovzdanie dizertačnej práce 30 kreditov.

1. Zápisy jednotlivých častí hodnotenia doktorandského štúdia do AIS realizuje prodekan pre doktorandské štúdium v súčinnosti so zodpovednými osobami nasledovne:
2. za absolvovanie predmetu – vyučujúci;
3. za pedagogickú činnosť – vedúci školiaceho pracoviska (riaditeľ ústavu), na ktorom sa činnosť realizuje;
4. za dizertačnú skúšku – predseda komisie pre dizertačnú skúšku;
5. za tvorivú činnosť v oblasti vedy – školiteľ;
6. dizertačnú prácu s obhajobou – školiteľ.

**§ 3**

**Podmienky predbežného posúdenia kompletnosti dizertačnej práce**

1. Predbežným posúdením kompletnosti dizertačnej práce sa rozumie zhodnotenie, či práca spĺňa obsahové a formálne kritériá.
2. Predbežné posúdenie kompletnosti dizertačnej práce vykonáva školiteľ v rámci internej obhajoby.

**§ 4**

**Interná obhajoba dizertačnej práce**

1. Internú obhajobu musí vykonať doktorand na svojom školiacom pracovisku pred podaním žiadosti o povolenie obhajoby dizertačnej práce.
2. Interná obhajoba sa vykoná najneskôr 30 dní pred stanoveným termínom odovzdania dizertačnej práce. Termín konania internej obhajoby stanovuje predseda odborovej komisie minimálne 30 dní pred jej konaním.
3. Doktorand odovzdá predbežnú verziu dizertačnej práce minimálne 15 dní pred konaním internej obhajoby predsedovi odborovej komisie.
4. K internej obhajobe vypracuje spravidla školiteľ doktoranda posudok, ktorého súčasťou je predbežné posúdenie kompletnosti dizertačnej práce. Posudok vypracuje spravidla aj jeden oponent mimo školiaceho pracoviska. Oponent musí mať vedecko-pedagogický titul docent alebo vykonávať funkciu docenta, môže byť významným odborníkom vo funkcii hosťujúci profesor, zamestnanec s akademickým titulom PhD., ArtD. (príp. jeho starší ekvivalent – CSc., Dr.), významný odborník z praxe s akademickým titulom PhD., ArtD. (príp. jeho starší ekvivalent – CSc., Dr.).
5. Interná obhajoba sa vykonáva pred komisiou, ktorú vymenúva dekan FSV UCM na návrh vedúceho školiaceho pracoviska (riaditeľa ústavu). Členmi komisie sú pedagogickí zamestnanci školiaceho pracoviska. Priebeh obhajoby riadi predseda odborovej komisie, v prípade jeho neprítomnosti ním poverený člen odborovej komisie.
6. Interná obhajoba má spravidla nasledovný priebeh:
   1. predstavenie dizertačnej práce doktorandom,
   2. prednesenie posudku a zhodnotenie štúdia doktoranda školiteľom, a to v študijnej, vedeckej, pedagogickej oblasti a zhodnotenie ďalších aktivít doktoranda,
   3. vedecká rozprava.
7. Z internej obhajoby vypracuje do 3 dní predseda odborovej komisie, resp. v čase jeho neprítomnosti ním poverený člen odborovej komisie stanovisko, ktoré doktorand prikladá k žiadosti o obhajobu dizertačnej práce. V stanovisku zhodnotí priebeh obhajoby, obsahovú a formálnu úroveň spracovania práce a uvedie návrhy a odporúčania. Stanovisko predsedu odborovej komisie má pre dekana FSV UCM odporúčací charakter.

**§ 5**

**Záverečné ustanovenia**

1. Smernicu o doktorandskom štúdiu na FSV UCM vydáva dekan FSV UCM po vyjadrení AS FSV UCM.
2. Smernica o doktorandskom štúdiu na FSV UCM v Trnave bola prerokovaná v AS FSV UCM dňa 21. augusta 2023 a nadobúda účinnosť dňa 1. septembra 2023.

# **doc. PhDr. Peter Horváth, PhD.**

dekan FSV UCM